b'\n_START_ARTICLE_\nManglerud Star Toppfotball\n_START_SECTION_\nHistorie\n_START_PARAGRAPH_\n1. januar 2000 ble FK Oslo \xc3\x98st stiftet ved at fem klubber s\xc3\xb8r\xc3\xb8st i Oslo slo sammen toppsatsingen for \xc3\xa5 skape et topplag i omr\xc3\xa5det.. Disse var Oppsal IF, Abilds\xc3\xb8 IL, Manglerud Fotball, Nordstrand Idrettsforening og Rustad IL. Senere ble Hauketo Fotball med p\xc3\xa5 samarbeidet, mens Nordstrand trakk seg._NEWLINE_Tidligere toppspiller Paal Fredheim (VIF) ble ansatt som hovedtrener  i den nye samarbeidsklubben og Stein Madsen ble sportslig leder. F\xc3\xb8rste \xc3\xa5ret (2000) endte klubben p\xc3\xa5 2.-plass i sin avdeling etter \xc3\x98rn Horten, og \xc3\xa5ret etter gikk det enda bedre for Oslo \xc3\x98st. Dette \xc3\xa5ret rykket nemlig klubben rett opp i 1. divisjon etter en flott sesong, og i 2001 undertegnet ogs\xc3\xa5 Oslo \xc3\x98st en samarbeidsavtale med den engelske klubben Manchester United. Selveste Alex Ferguson kom til og med p\xc3\xa5 en snarvisitt til Manglerud i samband med denne avtalen. Klubben klarte seg bra i 1. divisjon i 2002, og endte p\xc3\xa5 en pen 10.-plass med 38 poeng, men etter 2003-sesongen havnet Oslo \xc3\x98st p\xc3\xa5 14 plass, og rykket dermed ned igjen i 2. divisjon. Ved \xc3\xa5rsskiftet 2003-2004 l\xc3\xa5 klubben med brukket rygg, uten penger, trener Fredheim gikk i protest v\xc3\xa5ren 2003 og ble avl\xc3\xb8st av St\xc3\xa5le Andersen, og de fleste spillerne forlot klubben etter sesongen. Det lyktes likevel klubbstyret \xc3\xa5 f\xc3\xa5 til en midlertidig samarbeidsavtale med FC Lyn utp\xc3\xa5 vinteren 2004, og derifra kom ogs\xc3\xa5 den nye treneren Geir Midtsian, sammen med en del unge, lovende spillere. Utover i sesongen 2004 ble laget styrket betydelig, og den fine h\xc3\xb8stsesongen 2004 bar bud om bedre tider for "nye" Oslo \xc3\x98st. Og oppholdet i 2. divisjon ble kort, for i 2005 vant Oslo \xc3\x98st sin avdeling i 2. divisjon under Geir Midtsians ledelse, og med sm\xc3\xa5 midler, og rykket opp i 1. divisjon foran 2006-sesongen. Men Oslo \xc3\x98st slet hele tiden med d\xc3\xa5rlig \xc3\xb8konomi, og dette var en viktig \xc3\xa5rsak til at klubben f\xc3\xb8r sesongen 2006 slo seg sammen med Manglerud Star Fotball og valgte \xc3\xa5 stille under sistnevntes navn._NEWLINE_Gjensynet med 1. divisjon ble kortvarig, for Manglerud Star endte p\xc3\xa5 13.-plass og rykket rett ned til 2. divisjon igjen foran 2007-sesongen. Noen f\xc3\xa5 sentrale spillere forlot n\xc3\xa5 klubben, og det samme gjorde trener Geir Midtsian. Ny trener f\xc3\xb8r 2007-sesongen ble den unge H\xc3\xa5kon Gr\xc3\xb8ttland, og det kom ogs\xc3\xa5 til noen nye, spennende spillere til MS Toppfotball._NEWLINE_Gr\xc3\xb8ttlands f\xc3\xb8rste \xc3\xa5r som hovedtrener i Manglerud Star gikk bra. Klubben kjempet om opprykk helt til siste serierunde, men endte til slutt p\xc3\xa5 en 3.-plass. Ogs\xc3\xa5 i cupen gjorde klubben det bra, og man var bare marginer fra \xc3\xa5 sl\xc3\xa5 ut Start i 3. runde. De gode prestasjonene f\xc3\xb8rte til at Gr\xc3\xb8ttland ble k\xc3\xa5ret til \xc3\x85rets unge trener i 2007._NEWLINE_2008-sesongen gikk ikke like bra som \xc3\xa5ret f\xc3\xb8r. I en sesong som var preget av en tynn stall og mange skader, klarte klubben f\xc3\xb8rst \xc3\xa5 redde plassen da \xc3\xa9n serierunde gjenstod. Sesongens siste kamp ble likevel vunnet med stil mot Modum, og Manglerud Star endte p\xc3\xa5 en skuffende 8.-plass. Dette viste seg \xc3\xa5 bli Gr\xc3\xb8ttlands siste kamp som trener for klubben da han avslo tilbudet om en ny to\xc3\xa5rskontrakt med klubben._NEWLINE_I 2009 er Kjell Sverre Hansen Wold (tidligere Skeid, H\xc3\xb8nefoss og Stab\xc3\xa6k) ny hovedtrener, og laget har f\xc3\xa5tt en rekke nye og rutinerte spillere i stallen, etter at de fleste fra 2008-sesongen forlot klubben ved \xc3\xa5rsskiftet 2008-2009._NEWLINE_Etter noen sportslige u\xc3\xa5r etter konkursen overtok Atle Jan Larsen i 2013 som trener for A-laget. F\xc3\xb8rste \xc3\xa5ret ble det opprykk til 4. divisjon, f\xc3\xb8r en i 2015 vant 4. divisjon og rykket opp i 3. divisjon.\n_START_SECTION_\nKvinnefotball\n_START_PARAGRAPH_\nI sesongen 2005 klarte ogs\xc3\xa5 klubbens kvinnelag \xc3\xa5 rykke opp til nest \xc3\xb8verste divisjon. Der har de etablert seg p\xc3\xa5 \xc3\xb8vre halvdel av tabellen. F\xc3\xb8rste sesong i 1. divisjon (2006) klarte kvinnene \xc3\xa5 kapre kvalikplass om opprykk til Toppserien. Klepp var motstander i en hjemme -og en bortekamp. Til tross for iherdig innsats i f\xc3\xb8rste kvalikkamp p\xc3\xa5 hjemmebane med et hederlig 0-1 tap, m\xc3\xa5tte Manglerud Star innse at Klepp var noen hakk bedre da de enkelt vant 5-1 p\xc3\xa5 J\xc3\xa6ren. _NEWLINE_Maria Arnesen representerte det norske J-17 landslaget samme \xc3\xa5r som Manglerud Star debuterte i allnorsk 1.divisjon. Hun spiller fortsatt p\xc3\xa5 Manglerud Star, og har v\xc3\xa6rt fast inventar p\xc3\xa5 damelaget siden opprykket i 2005._NEWLINE_Siden 2010 er kvinnefotballen blitt del av det samarbeidet som gj\xc3\xb8r seg gjeldende i herrefotballen.'